Joernaliste verkla City Press-redakteur van rassismeFerial Haffajee, die redakteur van City Press. ‘n Groep joernaliste van die City Press-koerant gaan glo kriminele aanklagte teen hul redakteur, Ferial Haffajee, aanhangig maak omdat hulle beweer dat sy rassisties is. The Star en The New Age het Vrydag berig dat ses joernaliste haar van rassisme en laster gaan aankla ná ŉ vergadering met amptenare van menslike hulpbronne oor die aangeleentheid. Haffajee het Dinsdag ŉ interne grief van rassisme, verdeeldheid en “kulturele oorheersing” ingedien ná ‘n personeelvergadering waar die joernaliste kommer uitgespreek het oor transformasie en beweerde diskriminasie by die koerant, berig The Star. ŉ Joernalis het aan The New Age gesê dat Haffajee glo vir hulle gesê het om dit wat hulle pla ter tafel te lê en gesê dat niemand geteiken gaan word nie. “Maar sy het aanstootlik geraak toe ons dringende sake geopper het. Emosies het hoog geloop. Die gesprek het verskuif na ŉ kwessie van transformasie in die bestuur,” het die joernalis gesê. Die joernaliste het ook die koerant daarvan beskuldig dat die publikasie te veel daarop fokus om stories te doen wat kap na president Jacob Zuma, maar nie na die Demokratiese Alliansie nie. Hulle het Haffajee daarvan beskuldig dat sy nie ŉ swart nuusredakteur met politieke konneksies aangestel het nie, om te help om stories uit ŉ “swart perspektief” te vertel. Volgens The Star, het Haffajee haar drie nuusredakteurs verdedig en gesê hulle word “rassisties verskeur”. Sy het Woensdag in ŉ e-pos die joernaliste van rassisme aangekla en hulle ŉ week gegee om te besluit of hulle nog by die koerant wil werk. Sy het aan The Star gesê sy verwerp die bewerings van rassisme teen haar. “Rassisme, maak nie saak wie dit beoefen nie, is ŉ afskuwelike praktyk en ek sal myself daarteen uitspreek,” het Haffajee gesê. “Ek het Dinsdag ware swart rassisme gesien én kulturele chauvinisme wat ek nie kan duld nie. Ek weier om deel te wees van ŉ nuwe onderdrukking,” het sy gesê. Haffajee is in 2010 as die Nasionale Persklub se redakteur van die jaar aangewys. SAPA